CELEX: 32017D1333
Language: el
Date: 2017-07-11 00:00:00
Title: Εκτελεστική απόφαση (ΕΕ) 2017/1333 του Συμβουλίου, της 11ης Ιουλίου 2017, για την τροποποίηση της εκτελεστικής απόφασης 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης αλιείας, όσον αφορά τον Άγιο Βικέντιο και Γρεναδίνες

18.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 185/41
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/1333 ΤΟΥ ΣΥΜΒΟΥΛΊΟΥ
   της 11ης Ιουλίου 2017
   για την τροποποίηση της εκτελεστικής απόφασης 2014/170/ΕΕ για την κατάρτιση καταλόγου μη συνεργαζόμενων τρίτων χωρών στην καταπολέμηση της παράνομης, λαθραίας και άναρχης αλιείας, όσον αφορά τον Άγιο Βικέντιο και Γρεναδίνες
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 33 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   1.   ΕΙΣΑΓΩΓΗ ΚΑΙ ΔΙΑΔΙΚΑΣΙΑ
   
               (1)
            
            
               Με τον κανονισμό (ΕΚ) αριθ. 1005/2008 («κανονισμός ΠΛΑ») θεσπίζεται το ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης («ΠΛΑ») αλιείας.
            
         
               (2)
            
            
               Το κεφάλαιο VI του κανονισμού ΠΛΑ προβλέπει τη διαδικασία σχετικά με τον χαρακτηρισμό των μη συνεργαζόμενων τρίτων χωρών, τις ενέργειες που απαιτούνται σε σχέση με τις χώρες που έχουν χαρακτηριστεί μη συνεργαζόμενες τρίτες χώρες, την κατάρτιση καταλόγου μη συνεργαζόμενων τρίτων χωρών, τη διαγραφή από τον κατάλογο των μη συνεργαζόμενων τρίτων χωρών, τη δημοσίευση του καταλόγου αυτού και την ενδεχόμενη λήψη επειγόντων μέτρων.
            
         
               (3)
            
            
               Στις 24 Μαρτίου 2014 το Συμβούλιο εξέδωσε την εκτελεστική απόφαση 2014/170/ΕΕ (2) για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό ΠΛΑ.
            
         
               (4)
            
            
               Σύμφωνα με το άρθρο 32 του κανονισμού ΠΛΑ, με την απόφαση της 12ης Δεκεμβρίου 2014 («απόφαση της 12ης Δεκεμβρίου 2014») (3) η Επιτροπή γνωστοποίησε στον Άγιο Βικέντιο και Γρεναδίνες ότι υπάρχει το ενδεχόμενο να χαρακτηριστεί χώρα την οποία η Επιτροπή θεωρεί μη συνεργαζόμενη τρίτη χώρα.
            
         
               (5)
            
            
               Στην απόφαση της 12ης Δεκεμβρίου 2014 η Επιτροπή συμπεριέλαβε τις πληροφορίες σχετικά με τα ουσιώδη πραγματικά περιστατικά και τις εκτιμήσεις στις οποίες στηρίζεται ο εν λόγω πιθανός χαρακτηρισμός.
            
         
               (6)
            
            
               Η απόφαση της 12ης Δεκεμβρίου 2014 κοινοποιήθηκε στον Άγιο Βικέντιο και Γρεναδίνες, μαζί με επιστολή της ίδιας ημερομηνίας που προτείνει στον Άγιο Βικέντιο και Γρεναδίνες να εφαρμόσει, σε στενή συνεργασία με την Επιτροπή, σχέδιο δράσης για την επανόρθωση των ελλείψεων που έχουν διαπιστωθεί.
            
         
               (7)
            
            
               Η Επιτροπή κάλεσε συγκεκριμένα τον Άγιο Βικέντιο και Γρεναδίνες: i) να λάβει όλα τα απαραίτητα μέτρα για την υλοποίηση των δράσεων που περιλαμβάνονται στο σχέδιο δράσης που πρότεινε η Επιτροπή· ii) να προβεί σε αξιολόγηση της υλοποίησης των εν λόγω δράσεων· και iii) να υποβάλλει στην Επιτροπή σε εξαμηνιαία βάση αναλυτικές εκθέσεις αξιολόγησης της υλοποίησης των εν λόγω δράσεων καταγράφοντας, μεταξύ άλλων, την επιμέρους και/ή τη συνολική αποτελεσματικότητά τους ως προς τη διασφάλιση της ύπαρξης συστήματος ελέγχου της αλιείας που να συμμορφώνεται πλήρως προς τις σχετικές διατάξεις.
            
         
               (8)
            
            
               Δόθηκε στον Άγιο Βικέντιο και Γρεναδίνες η ευκαιρία να απαντήσει εγγράφως και προφορικώς στην απόφαση της 12ης Δεκεμβρίου 2014, καθώς και σε άλλες συναφείς πληροφορίες που κοινοποίησε η Επιτροπή, ώστε να έχει τη δυνατότητα να υποβάλει στοιχεία με βάση τα οποία δεν αποδέχεται τα πραγματικά περιστατικά που αναφέρονται στην απόφαση της 12ης Δεκεμβρίου 2014 ή τα οποία συμπληρώνουν τα εν λόγω περιστατικά. Οι αρχές του Αγίου Βικέντιου και Γρεναδίνων διαβεβαιώθηκαν ως προς το δικαίωμά τους να ζητήσουν ή να υποβάλουν πρόσθετες πληροφορίες.
            
         
               (9)
            
            
               Με την απόφαση της 12ης Δεκεμβρίου 2014 και την επιστολή της η Επιτροπή κίνησε διαδικασία διαλόγου με τον Άγιο Βικέντιο και Γρεναδίνες και επισήμανε ότι θεωρεί καταρχήν επαρκή μια περίοδο έξι μηνών για την επίτευξη συμφωνίας.
            
         
               (10)
            
            
               Η Επιτροπή συνέχισε να συγκεντρώνει και να ελέγχει όλα τα πληροφοριακά στοιχεία που έκρινε απαραίτητα. Εξετάστηκαν και ελήφθησαν υπόψη οι προφορικές και γραπτές παρατηρήσεις που υπέβαλε ο Άγιος Βικέντιος και Γρεναδίνες κατόπιν της απόφασης της 12ης Δεκεμβρίου 2014. Ο Άγιος Βικέντιος και Γρεναδίνες ενημερώθηκε, είτε προφορικώς είτε εγγράφως, σχετικά με τις συζητήσεις της Επιτροπής.
            
         
               (11)
            
            
               Ωστόσο η Επιτροπή έκρινε ότι οι τομείς που προκαλούν ανησυχία και παρουσιάζουν ελλείψεις, όπως περιγράφονται στην απόφαση της 12ης Δεκεμβρίου 2014, δεν έχουν αντιμετωπιστεί επαρκώς από τον Άγιο Βικέντιο και Γρεναδίνες. Επιπλέον, η Επιτροπή κατέληξε στο συμπέρασμα ότι δεν έχουν ακόμη εφαρμοστεί πλήρως τα μέτρα του προγράμματος δράσης. Κατά συνέπεια, η Επιτροπή εξέδωσε την εκτελεστική απόφαση (EE) 2017/918 (4), με την οποία ο Άγιος Βικέντιος και Γρεναδίνες χαρακτηρίζεται μη συνεργαζόμενη τρίτη χώρα στην καταπολέμηση της ΠΛΑ αλιείας.
            
         
               (12)
            
            
               Βάσει των διαδικασιών έρευνας και διαλόγου που διεξάγει η Επιτροπή, συμπεριλαμβανομένων της αλληλογραφίας που ανταλλάχθηκε και των συναντήσεων που πραγματοποιήθηκαν, καθώς και του αιτιολογικού της απόφασης της 12ης Δεκεμβρίου 2014 και της εκτελεστικής απόφασης (EE) 2017/918, είναι σκόπιμο να τεθεί ο Άγιος Βικέντιος και Γρεναδίνες στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας.
            
         
               (13)
            
            
               Σύμφωνα με το άρθρο 34 παράγραφος 1 του κανονισμού ΠΛΑ, το Συμβούλιο, με ειδική πλειοψηφία και βάσει σχετικής πρότασης της Επιτροπής, διαγράφει τρίτη χώρα από τον κατάλογο των μη συνεργαζόμενων τρίτων χωρών εάν η εν λόγω χώρα αποδείξει ότι έχει επανορθωθεί η κατάσταση που δικαιολόγησε την εγγραφή της στον κατάλογο. Η απόφαση διαγραφής λαμβάνει επίσης υπόψη κατά πόσον η εν προκειμένω εγγεγραμμένη στον κατάλογο τρίτη χώρα έχει λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης.
            
         2.   ΧΑΡΑΚΤΗΡΙΣΜΟΣ ΤΟΥ ΑΓΙΟΥ ΒΙΚΕΝΤΙΟΥ ΚΑΙ ΓΡΕΝΑΔΙΝΩΝ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
               (14)
            
            
               Στην απόφαση της 12ης Δεκεμβρίου 2014 η Επιτροπή ανέλυσε τα καθήκοντα του Αγίου Βικεντίου και Γρεναδίνων και αξιολόγησε τη συμμόρφωση προς τις διεθνείς υποχρεώσεις του ως κράτους σημαίας, κράτους λιμένος, παράκτιου κράτους ή κράτους αγοράς. Για τους σκοπούς της επισκόπησης αυτής, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
            
         
               (15)
            
            
               Η Επιτροπή επανεξέτασε τη συμμόρφωση του Αγίου Βικεντίου και Γρεναδίνων σύμφωνα με τα πορίσματα της απόφασης της 12ης Δεκεμβρίου 2014 και λαμβάνοντας υπόψη τις συναφείς πληροφορίες που παρείχε ο Άγιος Βικέντιος και Γρεναδίνες, το προτεινόμενο σχέδιο δράσης καθώς και τα μέτρα που ελήφθησαν για την επανόρθωση της κατάστασης.
            
         
               (16)
            
            
               Οι κύριες ελλείψεις που εντόπισε η Επιτροπή στο προτεινόμενο σχέδιο δράσης αφορούσαν διάφορες παραλείψεις σε ό,τι αφορά τις υποχρεώσεις εφαρμογής του διεθνούς δικαίου, που συνδέονται κυρίως με την αδυναμία θέσπισης κατάλληλου νομικού πλαισίου, την έλλειψη κατάλληλου και αποτελεσματικού συστήματος παρακολούθησης, ελέγχου και εποπτείας, την έλλειψη καθεστώτος παρατηρητή και την έλλειψη αποτρεπτικού καθεστώτος κυρώσεων. Άλλες διαπιστωθείσες ελλείψεις αφορούν γενικότερα τη συμμόρφωση με τις διεθνείς υποχρεώσεις, συμπεριλαμβανομένων και των συστάσεων και των ψηφισμάτων των περιφερειακών οργανώσεων διαχείρισης της αλιείας και των προϋποθέσεων νηολόγησης των σκαφών σύμφωνα με το διεθνές δίκαιο. Έχει επίσης διαπιστωθεί μη συμμόρφωση με τις συστάσεις και τα ψηφίσματα των σχετικών φορέων, όπως το διεθνές σχέδιο δράσης κατά της παράνομης, λαθραίας και άναρχης αλιείας και οι εθελοντικές κατευθυντήριες γραμμές για την αξιολόγηση των επιδόσεων των κρατών σημαίας του Οργανισμού Επισιτισμού και Γεωργίας των Ηνωμένων Εθνών. Ωστόσο η έλλειψη συμμόρφωσης με τις μη δεσμευτικές συστάσεις και τα ψηφίσματα έχει εξεταστεί μόνο ως αποδεικτικό στοιχείο και όχι ως βάση για τον χαρακτηρισμό.
            
         
               (17)
            
            
               Στην εκτελεστική απόφαση (EE) 2017/918 η Επιτροπή χαρακτήρισε τον Άγιο Βικέντιο και Γρεναδίνες μη συνεργαζόμενη τρίτη χώρα σύμφωνα με τον κανονισμό ΠΛΑ.
            
         
               (18)
            
            
               Όσον αφορά τις τυχόν δυσκολίες που αντιμετωπίζει ο Άγιος Βικέντιος και Γρεναδίνες, καθώς πρόκειται για αναπτυσσόμενη χώρα, σημειώνεται ότι το γενικό επίπεδο ανάπτυξης της χώρας δεν προκαλεί βραδυπορία στη φάση της ανάπτυξης και στη συνολική επίδοση του Αγίου Βικεντίου και Γρεναδίνων όσον αφορά τη διαχείριση της αλιείας.
            
         
               (19)
            
            
               Έχοντας υπόψη την απόφαση της 12ης Δεκεμβρίου 2014 και την εκτελεστική απόφαση (EE) 2017/918, καθώς και τη διαδικασία διαλόγου με τον Άγιο Βικέντιο και Γρεναδίνες που πραγματοποιήθηκε με την Επιτροπή και την έκβαση της εν λόγω διαδικασίας, μπορεί να συναχθεί το συμπέρασμα ότι οι δράσεις που έχουν αναληφθεί από τον Άγιο Βικέντιο και Γρεναδίνες στο πλαίσιο των καθηκόντων του ως κράτους σημαίας δεν επαρκούν για τη συμμόρφωση προς τα άρθρα 63, 64, 91, 94 και 117 της σύμβασης των Ηνωμένων Εθνών για το δίκαιο της θάλασσας, τα άρθρα 7, 18, 19, 20 και 23 της συμφωνίας των Ηνωμένων Εθνών για την εφαρμογή των διατάξεων της σύμβασης των Ηνωμένων Εθνών για το δίκαιο της θάλασσας της 10ης Δεκεμβρίου 1982 όσον αφορά τη διατήρηση και διαχείριση των αλληλεπικαλυπτόμενων και των άκρως μεταναστευτικών αποθεμάτων ιχθύων, καθώς και το άρθρο III παράγραφος 8 της συμφωνίας για την προώθηση της τήρησης των διεθνών μέτρων διατήρησης και διαχείρισης από αλιευτικά σκάφη στην ανοικτή θάλασσα του Οργανισμού Ηνωμένων Εθνών.
            
         
               (20)
            
            
               Συνεπώς, ο Άγιος Βικέντιος και Γρεναδίνες δεν εκπλήρωσε τις υποχρεώσεις που υπέχει δυνάμει του διεθνούς δικαίου ως κράτος σημαίας για την ανάληψη δράσης, την πρόληψη, την αποτροπή και την εξάλειψη της ΠΛΑ αλιείας.
            
         3.   ΚΑΤΑΡΤΙΣΗ ΚΑΤΑΛΟΓΟΥ ΜΗ ΣΥΝΕΡΓΑΖΟΜΕΝΩΝ ΤΡΙΤΩΝ ΧΩΡΩΝ
   
               (21)
            
            
               Με βάση τα συμπεράσματα που συνάγονται σε σχέση με τον Άγιο Βικέντιο και Γρεναδίνες, η χώρα θα πρέπει να προστεθεί, σύμφωνα με το άρθρο 33 του κανονισμού ΠΛΑ, στον κατάλογο των μη συνεργαζόμενων τρίτων χωρών που καταρτίστηκε με την εκτελεστική απόφαση 2014/170/ΕΕ. Συνεπώς, η εν λόγω απόφαση θα πρέπει να τροποποιηθεί αναλόγως.
            
         
               (22)
            
            
               Η συμπερίληψη του Αγίου Βικεντίου και Γρεναδίνων στον κατάλογο των μη συνεργαζόμενων τρίτων χωρών στην καταπολέμηση της ΠΛΑ αλιείας επιφέρει την εφαρμογή των μέτρων που προβλέπονται στο άρθρο 38 του κανονισμού ΠΛΑ. Το άρθρο 38 παράγραφος 1 του κανονισμού ΠΛΑ προβλέπει την απαγόρευση της εισαγωγής αλιευτικών προϊόντων που έχουν αλιευθεί από σκάφη τα οποία φέρουν τη σημαία των μη συνεργαζόμενων τρίτων χωρών. Στην περίπτωση του Αγίου Βικεντίου και Γρεναδίνων η εν λόγω απαγόρευση θα πρέπει να καλύπτει όλα τα αποθέματα και είδη, δηλαδή όλα τα αλιευτικά πρϊόντα όπως ορίζονται στο άρθρο 2 σημείο 8) του κανονισμού ΠΛΑ, δεδομένου ότι η μη θέσπιση κατάλληλων μέτρων σχετικά με την άσκηση ΠΛΑ αλιείας που οδηγεί στον προσδιορισμό του Αγίου Βικεντίου και Γρεναδίνων ως μη συνεργαζόμενης τρίτης χώρας δεν περιορίζεται σε δεδομένο απόθεμα ή είδος.
            
         
               (23)
            
            
               Σημειώνεται ότι η ΠΛΑ αλιεία, μεταξύ άλλων, εξαντλεί τα ιχθυαποθέματα, καταστρέφει τα θαλάσσια ενδιαιτήματα, υπονομεύει τη διατήρηση και την αειφόρο χρήση των θαλάσσιων πόρων, νοθεύει τον ανταγωνισμό, θέτει σε κίνδυνο την επισιτιστική ασφάλεια, δημιουργεί συνθήκες αθέμιτου ανταγωνισμού εις βάρος των τίμιων αλιέων και αποδυναμώνει τις παράκτιες κοινότητες. Δεδομένου του μεγέθους των προβλημάτων που σχετίζονται με την ΠΛΑ αλιεία, θεωρείται απαραίτητη η ταχεία εφαρμογή από την Ένωση των μέτρων που αφορούν τον Άγιο Βικέντιο και Γρεναδίνες ως μη συνεργαζόμενη τρίτη χώρα. Συνεπώς, η παρούσα απόφαση πρέπει να τεθεί σε ισχύ την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
         
               (24)
            
            
               Εάν ο Άγιος Βικέντιος και Γρεναδίνες αποδείξει ότι έχει επανορθωθεί η κατάσταση που δικαιολόγησε την εγγραφή του στον κατάλογο, το Συμβούλιο, αποφασίζοντας με ειδική πλειοψηφία κατόπιν πρότασης της Επιτροπής, θα διαγράψει τον Άγιο Βικέντιο και Γρεναδίνες από τον κατάλογο των μη συνεργαζόμενων τρίτων χωρών, σύμφωνα με το άρθρο 34 παράγραφος 1 του κανονισμού ΠΛΑ. Στην όποια τέτοια απόφαση διαγραφής θα πρέπει να ληφθεί επίσης υπόψη κατά πόσον ο Άγιος Βικέντιος και Γρεναδίνες έχει λάβει συγκεκριμένα μέτρα ικανά να εξασφαλίσουν μόνιμη βελτίωση της κατάστασης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εγγραφή «Άγιος Βικέντιος και Γρεναδίνες» προστίθεται στο παράρτημα της εκτελεστικής απόφασης 2014/170/ΕΕ.
   Άρθρο 2
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 11 Ιουλίου 2017.
      
         
            Για το Συμβούλιο
         
         
            Ο Πρόεδρος
         
         T. TÕNISTE
      
   
   
      (1)  ΕΕ L 286 της 29.10.2008, σ. 1.
   
      (2)  Εκτελεστική απόφαση 2014/170/ΕΕ του Συμβουλίου, της 24ης Μαρτίου 2014, για την κατάρτιση καταλόγου μη συνεργαζόμενων τρίτων χωρών στην καταπολέμηση της ΠΛΑ αλιείας σύμφωνα με τον κανονισμό (ΕΚ) αριθ. 1005/2008 περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ L 91 της 27.3.2014, σ. 43).
   
      (3)  Απόφαση της Επιτροπής της 12ης Δεκεμβρίου 2014 για την κοινοποίηση των τρίτων χωρών που η Επιτροπή θεωρεί πιθανό να χαρακτηριστούν ως μη συνεργαζόμενες τρίτες χώρες δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας (ΕΕ C 453 της 17.12.2014, σ. 5).
   
      (4)  Εκτελεστική απόφαση (EE) 2017/918 της Επιτροπής, της 23ης Μαΐου 2017, για τον χαρακτηρισμό του Αγίου Βικεντίου και Γρεναδίνων ως μη συνεργαζόμενης τρίτης χώρας στην καταπολέμηση της παράνομης, λαθραίας και άναρχης αλιείας (ΕΕ L 139 της 30.5.2017, σ. 70).